
๏ กว่าจะเห็นบุญคุณที่หนุนชีพ
กว่าจะหักผลักถีบความโง่เขลา
กว่าจะซึ้งพระคุณเคยขุนเรา
กว่าจะพ้นวัยเยาว์แห่งปัญญา

๏ มิใช่ง่ายจะซึ้งถึงคุณท่าน
มิใช่แจ้งจิตพลันเพ่งปัญหา
มิใช่เพียงแต่ผู้รู้ตำรา
จะเห็นค่าพระคุณหนุนชีพตน

๏ โบราณกล่าวเล่าไว้ผู้ใจปราชญ์
แม้ได้พักพฤกษ์อาสน์อิงสักหน
คลายเหน็ดเหนื่อยเร่าร้อนผ่อนกมล
จะไม่คิดตัดต้นแม้กิ่งใบ

๏ เพราะด้วยตรึกตระหนักเคยพักร่ม
เพราะด้วยคุณธรรมห่มหุ้มจิตได้
เพราะความโง่งำมืดจืดจางไป
เพราะปัญญาผ่องใสสว่างแทน

๏ จึงเห็นคุณแม้น้อยดุจด้อยค่า
มองเห็นว่าแท้จริงยิ่งใหญ่แสน
สิ่งใดมอบมวลสุขทุกถิ่นแดน
ข้าวน้ำแผ่นดินได้อาศัยตน

๏ ล้วนคือคุณสูงแท้แก่ชีวิต
ยิ่งไตร่ตรองยิ่งพินิจพิจารผล
ปัญญายิ่งสว่างไสวในกมล
รู้คุณคนเลิกลบหลู่ผู้มีคุณ

๏ ไม่ต้องกล่าวแม่พ่อก่อชีวิต
ยิ่งวิศิษฏ์กว่าใครในเกื้อหนุน
แม้คลอดแล้วทิ้งไปไม่เจือจุน
แต่เลิศทุนให้นี้คือชีวิต

๏ แม้พ่อแม่มิได้ไยดีลูก
มิได้ผูกพันรักสลักจิต
นั่นคือส่วนทรามเขาใช่เราคิด
ยังคงชื่อว่าทิศบูรพา

๏ คือเป็นทิศเบื้องต้นพาด้นด้าว
ได้เหยียบก้าวเติบตนได้ค้นหา
แม้นมิได้สองท่านปั้นชีวา
ทุกอย่างสิ้นสูญค่าไม่เคยมี

๏ ผู้รู้จักพินิจย่อมคิดได้
พระคุณใหญ่ยิ่งนักยากแทนที่
แต่ก็ยังมากล้านพาลฤดี
ดั่งทรพีมหิงสาฆ่าบิดร

๏ ที่ยังคิดไม่แจ้งแห่งคุณท่าน
ที่ยังกร้านหนายิ่งดุจศิงขร
ก็จะเพ่งที่ท่านกลั่นอาทร
ว่าโอบป้อนแสดงรักสักเท่าไร

๏ ส่วนผู้มีปัญญาแก่กล้าคิด
ย่อมพินิจที่ตนรับนับสมัย
ประโยชน์น้อยหรือมากจากผู้ใด
สิ่งที่ได้ย่อมเป็นคุณหนุนชีวี

๏ คุณครูบาอาจารย์แม้ท่านเบื่อ
คุณไม้เอื้อร่มเย็นล้วนเป็นหนี้
คุณประมุขแผ่นดินปิ่นธานี
คุณผู้ชี้เส้นทางสว่างเดิน

๏ ล้วนเป็นบุญคุณให้ได้สะดวก
หากคิดลวกแล่นลิ่วเพียงผิวเผิน
ย่อมลบหลู่คุณท่านปั้นจิตเพลิน
ย่อมดำเนินทางลู่สู่อบาย

๏ เห็นบุญคุณเห็นบ่วงคิดจิตรอบรู้
นั่นคือความกตัญญูเป็นเครื่องหมาย
เป็นดุจตราประทับประดับกาย
แห่งนักปราชญ์ทั้งหลายที่ล่วงมา

๏ แม้นยังไม่เห็นคุณที่เคยรับ
พึงหมั่นคิดหมั่นซึมซับหมั่นศึกษา
หมั่นฝึกจิตหมั่นเฝ้าภาวนา
เมื่อปัญญาพรั่งพร้อมย่อมรู้คุณ ๚ะ๛

